MS «Astor» (1981)

**[[Skipstyper#Internasjonale sivile forkortelser|MS]] «Astor»** (IMO: 8000214) var et vesttysk-registrert cruiseskip som tilhørte det vesttyske cruiserederiet Hadag Cruise-Line fra 1981 til 1983. Skipet ble bygd i 1981 av Howaldtswerke-Deutsche Werft (HDW) i Hamburg i Vest-Tyskland som verftets byggnummer 165 og levert for Hadag Cruise Line 14. desember 1981.

I 1984 ble skipet solgt til Safmarine som satte henne inn i cruisetrafikk mellom Southampton og Kappstaden. Allerede året etter ble skipet solgt til det østtyske rederiet Deutfracht Seereederei og omdøpt til **«Arkona»**, videre ble skipet overført til Deutsche Seereederei i 1990 og deretter til Deutsche Seetouristik i 1994, i dag kjent som AIDA Cruises. Fra 2002 ble skipet operert av det tyske reisebyråselskapet Transocean Tours som **«Astoria»** frem til 2008 da skipet ble arrestert i Barcelona som følge av at selskapet fikk økonomiske problemer.

I 2009 ble skipet auksjonert til det britiske cruiserederiet Saga Cruises som omdøpte skipet til **«Saga Pearl II»** og satte henne inn i cruisetrafikk året etter. I 2012 ble hun overført som flaggskipet til Saga Cruises såkalte «Discovery-style Adventure Cruises» hvor hun fikk navnet **«Quest for Adventure»** frem til 2013 da hun fikk tilbake navnet **«Saga Pearl II»**.

Skipet fortsatte å seile for Saga Cruise frem til våren 2019 da cruiserederiet bestemte seg for å utrangere skipet for det kommende nye skipet «Spirit of Discovery» som ble levert sommeren 2019. Skipet ble solgt til Aqua Explorer Holdings, et britisk selskap registrert i Jomfruøyene, som umiddelbart sendte skipet til Pireus i Hellas og omdøpte henne til **«Pearl II»**. Selskapet hadde planer om å konvertere skipet til en privat superyacht som ville bli en av verdens største målt i størrelse, men på grunn av anti-korrupsjonskampanjen som ble avholdt av den saudiarabiske kronprinsen Mohammed bin Salman, ble skipet lagt ut for salg akkurat da covid-19-pandemien startet i desember 2019. Etter over tre år med opplag i Pireus ble skipet i juli 2022 slept til Aliağa i Tyrkia hvor hun ankom samme måned for opphugging (rettere sagt demontering og resirkulering), skipet fikk navnet **«Pearl»**.

MS «Astor» hadde ett søsterskip som også het «Astor» som var bygd i 1987. Søsterskipet var en større og lengre versjon av «Astor». I perioden 2002 til 2008 – da skipet opererte som «Astoria» under Transocean Tours – var søsterskipet «Astor» også med i flåten. Dette var eneste tiden begge skipene seilte i samme flåte under samme operatør.

## Historie

### Konstruksjon
Den 29. februar 1980 ble skipet kjølstrukket ved Howaldtswerke-Deutsche Werft AG (HDW) i Hamburg i Vest-Tyskland som verftets byggnummer 165. HDW var et av de med høyest kvalitet i skipsbygging av tiden. Skipet ble døpt «Astor» og sjøsatt ved HDW-verftet 16. desember 1980. Opprinnelig var det tenkt at skipet ville få navnet «Hammonia». Under utrustingen av skipet brøt det ut en mindre brann om bord den 21. mai 1981. Brannen kunne slukkes raskt, men forårsaket røyk- og vannskader som medførte at leveringen av skipet måtte utsettes. Første prøveturen av skipet fant sted 24. november 1981 og 14. desember dette året ble «Astor» overlevert fra HDW til det nydannede cruiserederiet Hadag Cruise-Line AG.

## Tjeneste historikk

### «Astor» (1981–1985)
På overleveringsdagen 14. desember 1981 startet «Astor» med gjestecruise fra Hamburg til Genova. Lille julaften dette året startet skipet på sin jomfrutur fra Genova til Kanariøyene. Som følge av at skipet ikke var lønnsom nok for HADAG, ble «Astor» solgt til det sørafrikanske rederiet Safmarine 14. oktober 1983 med forventet levering i februar 1984. I mellomtiden besøkte «Astor» New York for første gang 21. oktober 1983. Etter overtakelsen til de nye eierne i Safmarine ble skipet sendt til byggeverftet sitt – HDW-verftet i Hamburg – hvor hun ble bygget om.

I april 1984 seilte «Astor» på sin første tur for Safmarine. Seilasen gikk fra Southampton i England til Kappstaden i Sør-Afrika. Imidlertid oppdaget Safmarine at «Astor» ikke hadde nok fart til å opprettholde seilingstiden. Det ble derfor bestemt å selge skipet samt å kontrahere et nytt skip med større maskinkraft som kunne møte kravene på seilingstiden, dette skipet ville vise seg å bli et identisk søsterskip – men en større og lengre versjon av «Astor» – som også ville få navnet «Astor».

### «Arkona» (1985–2002)
Den 29. august 1985 ble «Astor» solgt til det østtyske rederiselskapet Deutfracht Seereederei i Rostock som omdøpte skipet til «Arkona». Skipet hadde første tur som «Arkona» med utseiling fra Warnemünde. Videre ble skipet satt inn i cruisefart med vestlige passasjerer med flere seilinger til eksempelvis Cuba. I 1990 ble «Arkona» overført til tyske rederiselskapet Deutsche Seereederei i Rostock og i 1994 ble skipet videre overført til Deutsche Seetouristik i Rostock. I dette rederiet fikk skipet nytt skorsteinsmerke i desember 1995, dette skorsteinsmerke var forgjengeren til det som året etter ville bli kjent som logoen til AIDA Cruises. Første nyttårsdag 1998 ble «Arkona» solgt til Arkona Touristik i Rostock, skipet hadde stor suksess under denne operatøren og skipet ble kjent for ha et veldig godt mannskap for passasjerene sine.

### «Astoria» (2002–2010)
I februar 2001 ble «Arkona» solgt til det tyske reisebyråselskapet Transocean Tours. 20. februar 2002 ble skipet omdøpt til «Astoria» og seilte sin første tur fra Nice i Frankrike til Kanariøyene utenfor kysten av Vest-Afrika. Skipet opererte i cruisetrafikk med cruise mellom Sør-Afrika og Europa. Under Transocean Tours spesialiserte det tyske reisebyrået seg på med mere seilinger til Norge og Europa. Videre opererte skipet med mindre oversjøiske seilaser og med mere seilinger nære land, noe som førte til lave kostander for tyske, norske og svenske passasjerer.

I mars 2007 ble «Astoria» registrert på nye eiere - Cruise Ship Holdings Four Ltd. I november 2008 måtte skipet innstille en verdenscruise som følge av alvorlige mekaniske problemer om bord på skipet som ble identifisert under en ombygging i Barcelona. Situasjonen ble forverret med at skipet også ble tatt i arrest ettersom Transocean Tours fikk økonomiske problemer. Skipet forble lagt opp i Barcelona frem til juni 2009 og deretter slept til Gibraltar. Etter en auksjon i august 2009 ble «Astoria» solgt til Enbrook Cruises Ltd. med Saga Cruises Ltd. som endelig overtok skipet etter et mislykket forsøk på å gjøre det tidligere dette året. 6. september 2009 seilte «Astoria» fra Gibraltar med kurs for Swansea i Wales hvor skipet ville opp i tørrdokk og overgå en tre måneders ombygging og oppussing for GBP 20 millioner.

### «Saga Pearl II» (2010–2012)
1. februar 2010 ble skipet omdøpt til «Saga Pearl II» og startet på sin første tur for Saga Cruises 15. mars 2010 med utseiling fra England til de norske fjordene. Skipet var erstatteren til cruiseskipet «Saga Rose» (tidligere kjent som det norske cruiseskipet «Sagafjord») som avsluttet cruisetrafikken med Saga Cruises i 2009.

### «Quest for Adventure» (2012–2013)
7. mai 2012 ble skipet omdøpt til «Quest for Adventure» og ble flaggskipet for Saga Cruises såkalte «Discovery-style Adventure Cruises». Skipet gjennomgikk ikke en ombygging, og fortsatte i sin nye rolle med de samme fasilitetene om bord og mannskap. Men først i desember 2012 gjennomgikk skipet en ombygging hvor hun blant annet fikk en ny Saga-skorsteinsmerke som var i likhet med skorsteinen til flåtesøsteren «Saga Sapphire». Imidlertid ble skorsteinsmerket til «Quest for Adventure» blank på babordsiden som ikke inneholdte skriften «SAGA» på skorsteinsmerket.

### «Saga Pearl II» (2013–2019)
21. november 2013 ble skipet igjen omdøpt til «Saga Pearl II» og fikk samtidig «SAGA»-skriften pålagt på babordsiden på skorsteinsmerket. I november 2015 da skipet var under et verkstedopphold i en tørrdokk i Hamburg, fikk «Saga Pearl II» blant annet byttet ut sin gamle alarmsystem som var levert av det tyske selskapet C. Wilh Stein Sohn i 1980 / 1981. Skipet fikk et nytt alarmsystem, en såkalt IAS («Integrated Automation System»), som er et system som integrerer funksjonene for kontroll, overvåking og alarmering av alle automasjonssystemer om bord på skipet. Arbeidet ble gjennomført av den norske automasjonsutstyrsleverandøren Høglund Marine Solutions AS i Tønsberg.

I april 2019 bestemte Saga Cruises seg for å selge «Saga Pearl II» for det kommende kontraherte nye skipet «Spirit of Discovery» som var Saga Cruises første nybygg. Under farvelseilasen til «Saga Pearl II», som var en 54-netters cruise, tok med seg skipet gjennom Afrika-kontinentet med besøk til Sør-Afrika, Gambia, Namibia og Mosambik. Skipet ble solgt i april 2019 til Aqua Explorer Holdings Ltd. som var et britisk selskap registrert i Jomfruøyene. Selskapet sendte «Saga Pearl II» til Hellas hvor hun ankom Perama i mai 2019 før hun videre seilte til Pireus hvor hun ble liggende fast fortøyd ved en kai og fikk navnet «Pearl II».

## Videre planer for skipet
De første ryktene om planene videre for skipet antok som at skipet ville seile under gresk eierskap eller gresk operatør som et flytende hotell. Men i cruisesektoren ble det fort kjent til at selskapet Aqua Explorer Holdings Ltd. var et selskap kontrollert av saudiarabiske interesser via greske mellompersoner som hadde planer å konvertere «Pearl II» til en privat superyacht som ville bli en av verdens største målt i størrelse.

Superyacht-prosjektet fikk imidlertid ingen framgang ettersom skipet ble levert inni den 15-måneders lange anti-korrupsjonskampanjen med massearrestasjoner på saudiarabiske prinser, ministre og forretningsmenn avholdt av den saudiarabiske kronprinsen Mohammed bin Salman. Skipet ble derfor lagt ut for salg akkurat da covid-19-pandemien startet i desember 2019, noe som også resulterte i en utrensking av eldre cruise- og passasjerskip. Siden oppdagelsen av koronaviruset i Wuhan i Kina har hele 39 skip vært solgt og sendt til opphugging.

## Sendt til opphugging
Etter over tre år i opplag ved en kai i Pireus i Hellas ble «Pearl II» solgt for demontering og resirkulering ved Aliağa i Tyrkia, skipet fikk nå bare navnet «Pearl». Den 23. juli 2022 ble skipet slept ut fra Pireus med kurs til siste destinasjon til Aliağa hvor hun ankom 25. juli 2022. Skipets stålmaterialer, inventar, systemer og andre komponenter ville bli gjenbrukt og solgt videre. Demonteringen og resirkuleringen av skipet foregikk frem til november / desember 2022.

## Skipet

### Dekk og fasiliteter
MS «Astor» har 7 dekk som var tilgjengelig for passasjerer:

### Tekniske spesifikasjoner

#### Størrelse og dimensjoner
MS «Astor» hadde ved levering en brutto(register)tonnasje på 18 853 BRT. Fra 1994 hadde skipet en bruttotonnasje på 18 627 BT og en nettotonnasje på 6 267 NT. Skipet målte største lengde (LOA) på 164,35 meter og en lengde mellom perpendikulærene (LPP) på 140,00 meter. Skipets største bredde målte 22,60 meter. Dypgående stakk skipet 6,20 meter mens skipets dybde i riss (målt fra underkant av hoveddekksplaten til overkant av kjølplaten) målte 8,10 meter.

#### Kapasiteter
MS «Astor» hadde ved levering en passasjerkapasitet på 633 passasjerer. Etter ombyggingen ved HDW-verftet i Hamburg i 1984 ble passasjerkapasitet kuttet ned til 540 passasjerer. Da skipet het «Saga Pearl II» var passasjerkapasiteten på 449 passasjerer. Tross lave forhold om bord tilbydde skipet luksuriøse tjenester til passasjerene sine. Mannskapet om bord var mellom 220 til 252 besetningsmedlemmer.

#### Maskineri og fremdrift
Hovedmaskineriet om bord på «Astor» besto av fire MAN 6L 40/45 dieselmotorer hver med ytelse på 2 425 kW som tilsvarte en total ytelse på 9 700&nbsp;kW. Hjelpemaskineriet besto av tre MAN 9 ASL 25/30 dieselgeneratorer, i tillegg hadde skipet én diesel nødgenerator. Skipet hadde også to olje- eller gassfyrte hjelpekjeler og fire eksosgass hjelpekjeler. Fremdriften besto av to vribare skrupropeller og én elektromotor som drev én sidepropell forut. Skipets toppfart var 21,4 knop mens marsjfarten var 18 knop.

#### Klasse
MS «Astor» var ved byggestart i 1980 klasset i det tyske klassifikasjonsselskapet Germanischer Lloyd (GL) frem til klasseselskapet fusjonerte seg sammen med stiftelsen Det Norske Veritas (DNV) og dannet det internasjonale klassifikasjonsselskapet DNV GL i 2013. Skipet var klasset i DNV GL frem til klasseselskapet skiftet navn til DNV i 2021, herfra var skipet klasset i DNV frem til juli 2022 da hun ble sendt til Aliağa i Tyrkia for opphugging.

## Galleri

Fil:Astor P Hamburg 1980.jpg|«Astor» under bygging ved HDW i Hamburg, 1980.
Fil:Astor IMO 8000214 P Hamburg 1984 (1).jpg|«Astor» i Hamburg, 1984.
Fil:MS-Arkona 1989 Ostsee.jpg|«Arkona» i Østersjøen, 1989.
Fil:Kreuzfahrtschiff ASTORIA (Kiel 40.070).jpg|«Astoria» i Kiel, 2004.
Fil:SAGA PEARL II vor Nordermole verlässt Travemünde 16.05.2010.JPG|«Saga Pearl II» i Travemünde, 2010.
Fil:Quest for Adventure (ship, 1981) IMO 8000214; Split, 2013-09-06 1.jpg|«Quest for Adventure» i Split, 2013.
Fil:North Sea watercraft between Heligoland and CUX - photo5.jpg|«Saga Pearl II» i Nordsjøen, 2016.
Fil:Saga Pearl II (ship, 1981), Sète 01.jpg|«Saga Pearl II» i Sète, 2019.


## Referanser


## Eksterne lenker
* 
*